### Resume

Byrådet godkendte april 2022 kommissorium for grønt tillæg til mobilitetsplan og 10 dogmer for fremtidens mobilitet. Teknisk Udvalg var i august 2022 på cykeltur rundt i Vejle, og drøftede på mødet den 7. februar 2023 oplæg til bærende elementer i det grønne tillæg til mobilitetsplan. Forvaltningen fremlægger nu konkret indhold til kommende grønt tillæg, forud for behandling af færdigt forslag ultimo maj 2023.

### Sagsfremstilling

Teknisk Udvalg har vedtaget, at der skal laves et grønt tillæg til mobilitetsplanen, som skal gælde for hele Vejle Kommune. Kommissorium for tillægget er vedlagt i bilag 1.

Det grønne tillæg skal understøtte [adresse] klimaambition om 70% CO2e-reduktion i 2030 (i forhold til udledningen i 1990). I dag udgør transportområdet 27% af CO2 udledningen i kommunen. Det er i høj grad privatbilisme, der er kilden til CO2-udledning. 70% af transportens udledning svarer til at skulle reducere 178.000 tons CO2 om året. Dette betyder, at der skal ske en drastisk ændring i den måde vejlenserne transporterer sig på. Der skal køres meget mindre i fossilbiler, og andelen af kollektiv transport, samkørsel, cykling og gang skal øges betydeligt. Ifølge den seneste IPCC-rapport fra marts 2023 er elektrificering af bilflåden, offentlig transport og cykling blandt de mest omkostningseffektive måder til at reducere vores CO2-udslip.

Der har i de løbende drøftelser i Teknisk Udvalg været udtrykt ønske om, at det grønne tillæg til mobilitetsplanen har et helhedsorienteret perspektiv. Tillægget skal understøtte byrådets vision om, at hård vækst går hånd i hånd med vækst i livskvalitet. Det skal også understøtte en midtbyvision om en attraktiv midtby i Vejle. Det vil sige, at når Vejle er en kommune i vækst, så er det grønne tillæg nødt til at udstikke en vej til at sikre fremtidens fremkommelighed. Ligesom det skal understøtte udvikling i sundhed og trivsel. Tillægget skal derfor handle om mere end konkrete anlægsprojekter, men lige så meget om at skabe rammerne for den udvikling, som Byrådet har ønsket.

De bærende elementer

På Teknisk Udvalgs møde den 7. februar 2023 drøftede udvalget fem bærende elementer, som danner rammen for det grønne tillæg til mobilitetsplanen.

1. En fredeliggørelse af Vejle by inden for vejfirkanten
2. Et veludbygget net af cykelruter i høj kvalitet
3. Et fleksibelt og målrettet tilbud om kollektiv trafik
4. En ambitiøs cykelindsats fra børnehave til ungdomsuddannelse
5. En fokuseret indsats for grøn mobilitet i planlægning, anlæg og drift

Forvaltningen har siden sidste møde arbejdet med at konkretisere de bærende elementer, hvilket resulterer i en række mål og indsatser, der kan vedtages i det grønne tillæg.

De konkrete mål og indsatser foldes ud på mødet.

Fredeliggørelse inden for vejfirkanten drejer sig overordnet om at reducere mængden af gennemkørende trafik for at give bedre forhold for byliv, gående, cyklende og handlende.

Et af flere mulige greb til at tydeliggøre hensigten er at tale om trafikøer. Trafikøer skal forstås på den måde, at midtbyen deles op i fire trafikmæssigt adskilte ”øer”. Skal man fra det ene byområde til det andet i bil, skal man ud på vejfirkanten. Der bliver fri passage imellem de fire øer til fods, på cykel og for kollektiv trafik – men ingen gennemkørsel i bil.

Forvaltningen foreslår, at man med det grønne tillæg til mobilitetsplanen arbejder gradvist henimod etablering af fire trafikøer inden for vejfirkanten i Vejle. Dette vil skulle udvikles og modnes over tid, men vil kunne testes uden de store anlægsomkostninger. I løbet af perioder med tests, kan fremtidige gade- og byrumsløsninger udvikles og etableres løbende. Eksempler kunne være lukning af [adresse] eller Dæmningen.

Trafikøerne vil skabe omvejskørsel for bilister, men over tid vil flere benytte cykling og gang, fordi det er hurtigere, og man vil derved opnå en CO2 effekt.

![](data:image/png;base64...)

Figur 1: Forslag til opdeling af [adresse] i fire "trafikøer".

Udover at arbejde med udvikling af trafikøer, skal der som følge af det grønne tillæg arbejdes med at sikre krydsning af vejfirkanten for bløde trafikanter. Særligt de nordlige kryds skal gennemgås langs [adresse] og [adresse]. Varelevering til butikker i midtbyen skal ske med mindre og eldrevne køretøjer, og der skal igangsættes en indsats i samarbejde med byens handelsliv om dette.

Forslag til konkrete mål for 2030:

1. Der er etableret fire trafikøer inden for vejfirkanten.
2. Det er sikkert at krydse vejfirkanten til fods og på cykel.
3. Varelevering inden for vejfirkanten sker med mindre, eldrevne køretøjer.

Sammenhængende cykelforbindelser skal etableres i hele kommunen for at alle kan benytte cyklen og elcyklen som transportmiddel året rundt. Vi prioriterer ca. 80km supercykelruter mellem [adresse] og centerbyerne i kommunen. Ud over supercykelruterne udpeges et net af hovedruter med lidt lavere serviceniveau. Sammen med vores nabokommuner prioriterer vi gode ruter på tværs af kommunegrænserne til de pendlere, der vil tage turen på cykel. Supercykelstiruter kan kræve mere fejning og snerydning end i dag, og denne eventuelle merpris vil fremgå af den endelige sag. Indretning af supercykelruter vil på nogle strækninger kræve ændret skiltning, hastighedsbegrænsninger og opstrengninger. En kostpris for dette fremlægges med den endelige sag.

Forslag til konkrete mål for 2030:

1. Der er etableret supercykelruter mellem [adresse] og centerbyerne i kommunen.
2. Der er etableret supercykelruter mellem [adresse]centerbyerne og hovedbyerne i nabokommunerne.
3. Der er etableret hovedcykelruter på mindre benyttede ruter.

![](data:image/png;base64...)

Figur 2: Der skal etableres supercykelruter mellem [adresse], centerbyer og hovedbyer i nabokommunerne.

Et effektivt, fleksibelt og målrettet tilbud om kollektiv trafik er i gang med at blive udviklet. Fokus er på transformation fra busdrift og flextrafik til at være en bred vifte af offentlige og private løsninger. Sideløbende med vedtagelse af grønt tillæg til mobilitetsplan arbejdes med gentænkning af den kollektive trafik. Der skal laves konkrete indsatser for at fremme samkørsel, delebiler og delecykler og på den måde gøre det lettere at leve uden behov for egen bil.

Med dette tillæg udpeges en række knudepunkter som planlægningsmæssigt ligger fordelagtigt for pendlere og som understøtter de transportkorridorer, der findes i dag.

Forslag til konkrete mål for 2030:

1. Der er etableret 50 p-pladser til delebiler i Vejle midtby samt centerbyer.
2. Der er etableret 25 knudepunkter til skift mellem bil, bus, samkørsel og cykel.
3. Der kører 100 delecykler i Vejle midtby og centerbyer.

![](data:image/png;base64...)

Figur 3: Virtuelle knudepunkter til samkørsel som de fremgår i [adresse] app.

En ambitiøs cykelindsats fra børnehave til ungdomsuddannelse er et centralt greb i fremtidens grønne mobilitet, fordi børn og unges transportvaner grundlægges tidligt. I samarbejde med Børne & Familieudvalget vedtages derfor en handlingsplan for indsatser for børn og unge.

Handlingsplanen kan indeholde indsatser som

* Cykelaktiviteter i de børnehaver, hvor færrest børn kan cykle.
* Cykelprojekter med indskolingsbørn.
* Bilfri zoner omkring skolerne.
* Dialog med børnefamilier om grøn mobilitet.
* Kampagner - f.eks. sammen med Green Team.
* Indsatser for at fremme fælles cykling til skole fra villakvartererne.
* Etablering af en cykellegeplads centralt i Vejle by.
* Synliggør og kommuniker anbefalede skoleveje til alle folkeskoler.
* Understøtte initiativer for grøn mobilitet på ungdomsuddannelser.
* Gennemfør årlig transportvaneundersøgelse på alle skoler.

Forslag til handlingsplan skal godkendes af Børne & Familieudvalget inden endelig vedtagelse i grønt tillæg til mobilitetsplan.

Forslag til konkrete mål for 2030:

1. Alle børn kan cykle, når de starter i skole.
2. Mindst 90% af alle børn transporterer sig selv i skole/Højst 10 % af eleverne bliver kørt i skole.
3. Mindst 50% af elever cykler til ungdomsuddannelse.

En fokuseret indsats for grøn mobilitet i planlægning, anlæg og drift er et centralt element i tilpasningen af samfundet til grøn mobilitet, inden vi bygger nye byer, og når vi drifter dem vi har.

I planlægningen skal vi sikre, at der er mulighed for at leve det gode liv og skabe rammerne for at man kan bevæge sig grønt og sundt. Det gør vi ved at planlægge for bysamfund med blandede funktioner, hvor der er nærhed til dagligdagens gøremål, og at ny byudvikling understøtter centrale mødesteder og forbindelser hertil. Vi skal prioritere nye arealer til byudvikling ved kommunens vækstakser.

Vi tilpasser bilparkering til de lokale muligheder og udfordringer. Parkeringspladser skal ikke bare være der, man sætter sin bil – men bidrage til fx grønne byrum, muligheder for byliv, leg og ophold, håndtering af regnvand, energiproduktion mv.

Parkering til grønne mobilitetsformer prioriteres først, og antallet af parkeringspladser og taksterne for parkering justeres.

Når vi etablerer nye anlæg, skal de grønne trafikanter have de bedste betingelser – og der skal være plads til ladcykler og elcykler. Nyanlæg og trafiksikkerhedsprojekter der fremmer grøn mobilitet skal prioriteres først.

Driften og vedligeholdelse af kommunens infrastruktur spiller en central rolle for mobiliteten. Særligt cyklister er følsomme overfor eksempelvis ujævnheder fra belægningsreparationer, sne på cykelstierne og omvejskørsel ved vejarbejder. Der skal indføres nye krav til drift og vedligeholdelse, der sikrer cyklisterne en høj standard i de vigtigste cykelkorridorer uanset situation, årstid og vejrforhold.

Målsætningen er, at 30 % af alle biler i Vejle Kommune er elektriske i 2030. Derfor skal det også være let at oplade sin elbil. Hovedparten af indbyggerne i Vejle Kommune vil kunne lade hjemme i egen indkørsel, men der er behov for et offentligt tilgængeligt ladeudbud til pendlere, gæster, turister og handlende i byerne – samt til de indbyggere i fx lejligheder i Vejle midtby, der ikke har mulighed for eget ladetilbud.

Forslag til konkrete mål for 2030:

Planlægning:

1. De grønne mobilitetsmål er indarbejdet i den nye kommuneplan.
2. Mobilitet indgår i bæredygtighedsvurdering af lokalplaner.
3. Når en lokalplan vedtages, følges den op af forslag til grønne infrastrukturinvesteringer.

Parkering:

1. P-takster er fordoblet
2. P-pladser på terræn er reduceret (tidsbegrænsning, sløjfning)

Anlæg:

1. Mindst 50% af anlægspuljerne anvendes på projekter der fremmer grøn mobilitet.
2. Der er indarbejdet en grøn parameter i kommunens trafiksikkerhedsprioriteringsmodel.
3. Der laves en strategisk kommunikationsindsats i forbindelse med alle anlægsprojekter.
4. Cykelstierne er brede nok til at to cykler kan overhale hinanden.
5. Cykelstier er udformet, så de tager hensyn til ladcykler.
6. Der er færrest mulige ramper for cyklister, og at de er af lav hældning og synlige i mørke.

Drift:

1. Der er vedtaget nyt serviceniveau for drift af supercykelstiruter i forbindelse med renhold og fejning, snerydning og saltning, beskæring af beplantning, tilsyn og responstider.
2. Der er vedtaget nye standarder for vejarbejder på fortove og cykelruter vedr. belægning, jævne op- og nedkørsler, minimumshøjde på kanter, skiltning, afmærkning og omkørsler.

Ladestandere:

1. Fra 2025 er der et passende antal offentlige destinationsladere i bysamfund med mere end 1.000 indbyggere, herunder i forbindelse med kommunale bygninger som haller, kulturhuse og biblioteker.
2. I 2030 er det et tæt udbud af hurtig- og lynladere, drevet primært af private aktører, i alle centerbyer samt langs hovedfærdselsårer.

Øvrige emner

Udover konkrete mål indenfor de hver af de fem bærende elementer, skal det grønne tillæg også indeholde gode råd til, hvad man selv kan gøre som borger, hvad kommunen arbejder sammen med nabokommunerne om og hvad Vejle Kommune kan gøre som virksomhed.

Alle indsatser formidles i det grønne tillæg i forhold til om det er anlæg, planlægning, drift eller adfærd, økonomi, tidshorisont og effekter ift. CO2 reduktion, mobilitet, byliv, og sundhed/luftkvalitet.

### Sagens videre forløb

Sagen skal alene behandles i Teknisk Udvalg.

### Klima og resiliensvurdering

Opfyldes klimamålet om 30% elbiler i 2030 medfører det 16% reduktion af udledningen fra transporten, både i 1990 og 2020. Det vil sige, at der skal mange flere tiltag til, for at nå klimaplanens målsætning om 70% i 2030. Det totale antal km kørt i bil skal bringes ned, og det kan ske ved at flere cykler, tager bus/tog og kører sammen. Dette vil også afhjælpe trængselsproblematik og øge sundheden.

### Teknik- og Miljødirektøren indstiller,

|  |  |
| --- | --- |
| at | udvalget godkender, at der arbejdes videre med det beskrevne indhold og forslag til konkrete mål. |

### Beslutning

Godkendt med de faldne bemærkninger der indarbejdes, idet tillægget omdøbes til "Grønt visionstillæg til mobilitetsplan".